નવી દિલ્હી /ઈસ્લામાબાદ, તા. 13: મહાનગર મુંબઈમાં 26/11ના આતંકી હુમલાના સૂત્રધાર અને જમાત ઉદ દાવાના વડા હાફિઝ સઈદ સામે પાકિસ્તાને આકરા પગલાં લેવા જ જોઈએ એ સંબંધે વધતા વૈશ્વિક દબાણ સામે ઝૂકી પાકે હાફિઝને આતંકી જાહેર કર્યો છે. પેરિસ ખાતે આવતા સપ્તાહે ફાઇનાન્સિયલ એક્શન ટાસ્ક ફોર્સ (એફએટીએફ)ની બેઠક મળનાર છે તે પહેલાં પાકે આ પગલું લીધું છે. આ પહેલાં સંયુક્ત રાષ્ટ્રસંઘની સલામતી સમિતિએ પ્રતિબંધિત કરેલા શખસો અને સંગઠનો પર લગામ તાણવાનીની નેમથી પાકના એન્ટિ ટેરેરિઝમ એક્ટ (એટીએ)ની સેક્શન 11-બી અને 11-ઈઈમાં સુધારો કરતા વટહુકમ પર પાક પ્રમુખ મામનુન હુસૈને સહી કરી હતી. (યુનોની યાદીમાં 27 પ્રતિબંધિત સંગઠનોનો સમાવેશ થાય છે.) તે અનુસંધાને પાક સરકારે પ્રતિબંધ મૂકવા માટેના જૂથોની યાદીમાં જમાત તથા ફલાહ-ઈ-ઈન્સાનિયત ફાઉન્ડેશન (એફઆઈએફ)નો સમાવેશ કર્યો હતો. તેની પહેલાં ગયા મહિને શાહીદ અબ્બાસીની સરકારે જમાત અને એફઆઈએફ તથા આવા અન્ય સંગઠનોને અનુદાનો આપતી કંપનીઓ અને વ્યક્તિઓ પર પ્રતિબંધ મૂક્યો હતો.